કચ્છ યુનિ.ના ભૂસ્તરશાસ્ત્ર વિભાગના પ્રોફેસર અને જીઓલોજિસ્ટ ગૌરવ ચૌહાણ પણ આવી જ વાત કરતાં જણાવે છે, ‘કચ્છમાં ૨૦ કરોડ વર્ષનું ભૂસ્તર સહેલાઈથી જોઈ શકાય છે. જેના કારણે આટલો જૂનો ઇતિહાસ જાણી શકાય તેમ છે. બે પ્લેટની હલનચલનના કારણે કચ્છની ધરતી સતત હલે છે. આવા નાના-મોટા ભૂકંપ માટે જવાબદાર એવી હજારો ફોલ્ટ લાઇન અહીં છે. તેના અભ્યાસ પરથી ભૂકંપ અંગેની વધુ માહિતી મળી શકે તેમ છે. કાંપના થરના અભ્યાસથી કયા સમયે કેવા સજીવો અહીં વસતા હતા તેનો પણ ખ્યાલ આવી શકે તેમ છે. સામાન્ય રીતે દરિયામાં જોવા મળતાં કોરલ રીફ (પરવાળા) અહીં જમીન પર જોવા મળે છે. અહીં ૫-૬ ફૂટ વ્યાસના એમોનાઇટ્સના અવશેષો પણ મળી આવ્યા છે. જે-તે સમયે અહીં આવેલા બીજી યુનિવર્સિટીવાળા તે લઈ ગયા. આજે પણ અહીંથી અવશેષો ઉપાડવા પર કોઈ પાબંધી ન હોવાથી ગમે તે વ્યક્તિ ગમે તે અવશેષ ઉપાડી જાય છે. થોડાં વર્ષો પહેલાં ડાયનાસોરના પગના પંજાનાં હાડકાંનું અખંડ અશ્મી મળી આવ્યું હતું પરંતુ તે ક્યાં છે તેનો અતો-પતો નથી. આ અશ્મીઓને સાચવવાની તાતી જરૃર છે.’ કચ્છમાંથી મળતાં જીવાશ્મીઓને સાચવવા માટે યુનિવર્સિટીના ભૂસ્તરશાસ્ત્ર વિભાગમાં એક મ્યુઝિયમ બનાવાયું છે. જેમાં વિવિધ પ્રકારના અસંખ્ય અશ્મીઓ રખાયા છે. ગત વર્ષે લોડાઈ પાસેના કાસ ડુંગર પરથી ડોલ્ફિન જેવા ઇક્થિયોસોર નામના જળચર પ્રાણીનું અખંડ અશ્મી મળ્યું હતું. તેને આ મ્યુઝિયમમાં સાચવી રખાયું છે. આજે દેશવિદેશના અનેક સંશોધકો અને અભ્યાસુઓ કચ્છના અશ્મીઓનો અભ્યાસ કરવા માટે આ મ્યુઝિયમમાં કલાકોના કલાકો ગાળે છે.